கேள்வி: தரவுக் காப்பு பற்றி விளக்கவும்.
பதில்: தரவுக் காப்பு ( Backup / Data Backup ) என்பது முக்கியக் கோப்புகள், ஆவணங்கள், புகைப்படங்கள், நிகழ்படம் போன்றவற்றை வேறோர் இடத்தில் பாதுகாப்பாக நகலெடுத்து வைத்திருப்பது. இதனால், அசல் தரவு அழிந்துவிட்டாலும், சேதமடைந்தாலும், திருடப்பட்டாலும் அல்லது தொலைந்தாலும் அவற்றை மீண்டும் பெற முடியும். தரவுக் காப்பு என்பது மிக முக்கியமான ஒரு நடைமுறை. காரணம், சில நேரங்களில் கணினி அல்லது சாதனங்களில் பழுது ஏற்பட்டுவிடலாம், அப்போது சேமித்து வைத்திருக்கும் முக்கியக் கோப்புகளை மீட்டெடுக்க முடியாமல் போகலாம். மேலும், கணினி நச்சுநிரல் தாக்குதல், ஊடுருவலர் போன்ற எதிர்பாராத பிரச்சினைகள் ஏற்பட்டாலும், தரவுகளைப் பாதுகாக்க காப்பு உதவுகிறது. இதேபோல், பலமுறை நம்மாலேயே தவறுதலாகவே முக்கியக் கோப்புகளை அழித்துவிடலாம். அப்படி அழிந்த தரவை மீண்டும் பெறுவதற்கும் காப்பு பெரிதும் பயன்படும். இயற்கைப் பேரழிவுகள், உதாரணமாக வெள்ளம், தீப்பற்றுதல் போன்றவை நிகழ்ந்தாலும், காப்பு செய்யப்பட்ட நகல்கள் இருந்தால் அவற்றை மீண்டும் பெறலாம். இதனால், தரவுக் காப்பு வைத்திருப்பது நம் முக்கியமான தகவல்களைப் பாதுகாப்பாக வைத்திருக்கும் ஓர் அவசியமான பழக்கமாகும். தானியங்கி காப்பு மென்பொருட்களைப் பயன்படுத்தி குறிப்பிட்ட கால அட்டவணையின்படி காப்புகளை எடுக்க முடியும், இது மனிதத் தலையீட்டைக் குறைத்து, காப்புச் செயல்முறை தவறாமல் நடப்பதை உறுதி செய்கிறது.
கேள்வி: தரவுக் காப்பு - காப்பு வகைகள் பற்றி விளக்கவும்.
பதில்: ;முழுக் காப்பு (Full Backup) இந்த முறையில், தேர்ந்தெடுக்கப்பட்ட அனைத்து தரவுகளின் முழு நகலும் உருவாக்கப்படும். இது அதிக சேமிப்பு இடத்தை எடுத்துக்கொண்டாலும், மீட்டெடுக்கும்போது எளிமையாகவும் வேகமாகவும் இருக்கும், ஏனெனில் அனைத்து தரவுகளும் ஒரே இடத்தில் இருக்கும். ;வேறுபாட்டுக் காப்பு (Differential Backup) இது கடைசியாக எடுக்கப்பட்ட முழு காப்பிற்குப் பிறகு மாற்றப்பட்ட அல்லது புதியதாக சேர்க்கப்பட்ட தரவுகளை மட்டுமே நகலெடுக்கும். மீட்டெடுக்கும்போது, கடைசி முழு காப்பு மற்றும் கடைசி வேறுபட்ட காப்பு மட்டுமே தேவைப்படும், இது கூடுதல் காப்பைக் காட்டிலும் சற்று எளிதாக இருக்கும். ;அதிகரிக்கும்/ கூடுதல் காப்பு (Incremental Backup) இது கடைசியாக எடுக்கப்பட்ட எந்த வகை காப்பிற்கும் பிறகு மாற்றப்பட்ட அல்லது புதியதாக சேர்க்கப்பட்ட தரவுகளை மட்டுமே நகலெடுக்கும். இது சேமிப்பு இடத்தை மிச்சப்படுத்துகிறது, ஆனால் மீட்டெடுக்கும்போது, முழு காப்பு மற்றும் அடுத்தடுத்த அனைத்து கூடுதல் காப்புகளும் தேவைப்படும், இது மீட்டெடுக்கும் நேரத்தை அதிகரிக்கும்.